L’Eliana invertirà 2,5 milions d’euros en els pròxims mesos
25 de Gener de 2019

L’Ajuntament de l’Eliana ha fet públiques les actuacions que desenrotllarà durant 2019 per a millorar la ciutat. L’alcalde de l’Eliana, Salva Torrent, ha ressaltat que moltes d’estes accions “són peticions de la ciutadania proposades a través del programa de pressupostos participatius”.

Durant el present exercici s’invertiran vora 1,5 milions d’euros en la renovació de voreres, actuant en més de 60 carrers, a banda de la conclusió de l’avinguda Riba-roja i del carrer Mestre Serrano (675.000 euros).

A més, altres de les actuacions més rellevants són: la renovació de la gespa artificial en el camp de futbol 8 del Poliesportiu Municipal (60.187,82 euros), la posada en funcionament d’un nou edifici integral per a l’àrea de Benestar Social (52.000 euros), millores en l’acústica de l’Auditori Municipal (30.000 euros), i la re pavimentació de l’aparcament del Centre Sociocultural i pavimentació parcial dels carrers Angel Comes, Triomf, Pobla Llarga i l’Espina (54.592,39)

Així mateix, el govern municipal continua amb la seua aposta de creació d’aparcament públic i gratuït en les immediacions del nucli urbà amb l’adequació d’un nou aparcament en superfície en l’entorn de la Piscina Municipal de Mandor (45.000 euros) i l’ampliació de l’aparcament ubicat en el carrer de les Neus –Celae- amb més de 200 places (99.047,80 euros).

La plantació d’arbratge en vies públiques (15.295 euros), la recuperació ambiental d’espais degradats (48.400 euros), la creació d’un punt de recàrrega gratuïta per a vehicles elèctrics (7.160 euros) o la renovació de fonts ornamentals (48.398, 79 euros), completen part de la inversió de l’Ajuntament de l’Eliana en 2019.

La regidora d'Urbanisme Mercedes Berenguer i l'alcalde de l'Eliana Salva Torrent